২০২২ কমনওয়েলথ গেমস ক্রিকেট বাছাইপর্ব
২০২২ কমনওয়েলথ গেমস বাছাইপর্ব ছিল একটি আন্তর্জাতিক ক্রিকেট টুর্নামেন্ট যেটি ২০২২ সালের জানুয়ারি মাসে মালয়েশিয়াতে অনুষ্ঠিত হয়। ২০২২ সালের জুলাই ও আগস্ট মাসে ইংল্যান্ডের বার্মিংহামে অনুষ্ঠেয় ২০২২ কমনওয়েলথ গেমসের ক্রিকেট টুর্নামেন্টে স্থান করে নেয়ার জন্য পাঁচটি জাতীয় দল এ টুর্নামেন্টে প্রতিদ্বন্দ্বিতা করে। বাছাইপর্ব টুর্নামেন্টের ম্যাচগুলো টোয়েন্টি২০ আন্তর্জাতিক (টি২০আই) হিসেবে খেলা হয়। ২০২০ সালের নভেম্বর মাসে আন্তর্জাতিক ক্রিকেট কাউন্সিল (আইসিসি) ২০২২ কমনওয়েলথ গেমসের বাছাই প্রক্রিয়া ঘোষণা করে। স্বাগতিক হিসেবে ইংল্যান্ড দল সরাসরি টুর্নামেন্টে সুযোগ পায়। তাদের সাথে ২০২১ সালের ১ এপ্রিল পর্যন্ত র‍্যাংকিং-এ সেরা ছয়টি অবস্থানে থাকা দলও টুর্নামেন্টের জন্য উত্তীর্ণ হয়। সর্বশেষ স্থানটি কমনওয়েলথ গেমস বাছাইপর্ব টুর্নামেন্টের মাধ্যমে নির্ধারিত হয়। টুর্নামেন্টে নিজেদের প্রতিটি ম্যাচে জয়ী হয়ে মূল টুর্নামেন্টে উত্তীর্ণ হয় শ্রীলঙ্কা।